
      Uvijek postoje barem dva viđenja iste stvari.
    

    I. V.

  
    USTVARI VOLIO SAM SAMO NOGOMET

    
      delirij
    

  
    POVIJEST

     

    Najprije sam legao potrbuške na piljevinu.

Bilo je kasno ljeto, prohladno i uznemirujuće.

Užegle misli vezao sam za noge roda.

One su letjele preko strašnih crnih oranica.

Onda sam se ušutio.

Svi su mislili otkud meni taj vragolasti izgled.

Odbijao sam govoriti o tome.

Moju je tajnu obavijala teška nelagoda.

Uštirkano plavo nebo probudilo se u meni.

Bog je žvakao kožu s klimavih ramena.

Imao sam nekoliko prilika za iskupljenje.

Ali se nisam iskupio.

    Potom sam zakoraknuo prema oblacima.

Divna magličasta voda prskala me po upalim obrazima.

Škare su rezale popola.

Nisam krvario.

Ubirao sam plodove osamljenosti.

    Katran se u meni skrutnuo.

Između očiju mi narasla duboka bora.

Palio sam jednu za drugom i buljio u prazno.

Susjedi su dolazili, odlazili.

Žena se smilovala.

Sin nije navraćao.

    Dugi dani buncanja.

Jedan kao i drugi nepregledni.

Svevišnji nema riječi utjehe.

Njegove se galaktičke brade zapliću o ruže makramea.

TV razbija monotoniju straha.

Imao sam cijeli život za neispunjene snove.

Ostalo je samo srkanje pjene.

  
    BOG-ŠUMAR, MAJSTOR SMRTI

     

    Šuma je povijest.

Nogu utrnulih od starosti

Umornih demonskih pleća

Trbuha crvljiva od laži

Jalov kao košava

Nervozan kao trstika

Bog-šumar, majstor smrti

Lišćem, kestenjem i pticama

Jastuk za moje bestežinsko

Uzglavlje ukrašava.

Oči resi žirevima

Plače što me ne tražiš

Bešćutni sine zajažljiva srca.

Utegnuti san

Stopostotni ušas romantike

Neprijemčiv je za tvoje

Hrskave uši.

Uranjam polako

U razvodnjenim žilama

Antidepresiv razgrće mahovinu

Sa sobom nosim metež tišine.

Ima li bolest ime šumu

To znaju samo najšire prosjeke.

  
    ZAVOĐENJE

     

    Velika bijela tijela imala su nagomilane žlijezde

Pod pazuhom iskrile im krijesnice akumulatora

Iako rast nije mogao biti spriječen, iako jelen

Nije napustio šumu jasno se vidjelo nebo i na

Njemu strašan anđeo beskrili i bezoki mutant

Boga. Zaveo sam mladu djevojku nerođenu

Još. Već tada nije mogla vidjeti noseće žene

Jer bi povratila cvijeće i zemlju iz koje je raslo.

O, kako sam bio ohol i grub kada bi me

Voljela svojim tankim rukama od grabovih šiba.

Imala je običaj plesti predivo, čitati uz garavi

Fenjer i istovremeno biti iskreno skrhana

Ljubavnim jadom. A mene je obuzimao strah

Od bujanja tkiva i glasan urlik životinje

Ispred beznadna televizora budio bi me noću

U grozi i vodi do koljena. Jeo bih tada sredinu

Kruha da ublažim kašalj. Hodao bih kao sumanut

Sobom gore-dolje. Riječi koje sam ponavljao

U sebi bile su nepatvoreni pop.

  
    OKO JELENA

     

    Sinoć, nešto prije zore, probudio me pogled

Jelenjeg oka. Bio je to onaj jelen kojeg sam

Ustrijelio davno jedne zime. Zima je bila jaka.

Obukli smo tog jutra debele kožuhe straha na

Pleća stavili puške i kobasice u torbe. Netko je

Od lovaca imao dlakave ruke pa je stalno zapinjao

O šumsko granje i grmlje. Svitanje smo izigrali

Trpeći u koloni zgurani napetim kretnjama i

Uzdignutim obrvama što su se ledile na košavi.

Hodali smo tako nekoliko sati. Onda je odjednom

Iz oblaka izašao pred nas jelen. Digao sam cijev.

Kugla je poletjela kroz rezak jutarnji miris

I lomeći čeonu kost zablistala u mozgu

Kao biser. Oko je ispalo na snijeg krvav i ugažen.

Trepnulo je i ugasilo se. Netko je zagrizao

Jabuku. Čuo sam kako zubima lomi rahlo tijesto

Voćke. Pet parožaka? Pet, odgovorio sam

Iako tada više nisam mogao čuti svoje riječi.

Osjećao sam njihov odlazeći miris i užasnu

Hladnoću po užeglim tabanima.

Sinoć, iz sna, avion je preletio našu kuću.

Oko jelena motrilo je pilotove kretnje. Sinoć

Ili neki drugi put – pred samu smrt.

  
    KONJI OD ZLATA

     

    U šumi se lako izgubi pamćenje

To znaju jelen, košuta i zec.

Sjekira je muško

Njome posijecam plodove

Žene i bojim se za sina.

On mi dolazi u postelju

S crnim svinjama

S rakijaškim pogledom.

Guram ga nogom

Nikako da ga izguram.

    Život me pokrstio

Uzeo

Uškopio.

Kao sjedokosi kirijaš

Sada bezglavo plovim

Na samom rubu zakona.

Moji su konji

Od čistog zlata.

  
    ODLUČUJUĆI JEDANAESTERAC

     

    S druge strane

Na travnatoj površini

Bjelasa se bubamara Boga.

Moja je crta muzgava i kriva.

Čekam u zemlju ukopan

Korizmeni let lopte

Što se zalijepila za nebo.

Golman u meni i smrt

Izvan mene nemaju

Dodirnih točaka.

Bog je uzeo kozmički zalet.

Njegove su kopačke

Od zvijezda i pleksiglasa.

U trbuhu me razdire koža

I konac. Podlegao sam

Udarcu. Sin se potpisao krvlju.

Nikad ga nisam nazidao na sebe.

  
    PRSA OD ZLATA

     

    Košulja sanja.

Pod njom uzgajam

Klimu sjenovite šume

I štektanje pila za sječu.

Sudac sam na

Posljednjem okupljalištu

Boraca bez prstiju.

Upravo sada

Trenutak-dva

Prije prvog leta

Upravo ovdje

Vrbujući vjetar

Za orgiju

Izgaram kao

Ploča celuloze

Kao list

Borove kuće.

Žena jede mrave

I govori dok diše.

Košulja sanja

Njena prsa

Od zlata.

Poznavao sam

Neke ljude

Što su mi je

Željeli uzeti.

Tada sam

Posezao u džep

I vadio ježa.

Sin nije vidio taj užas.

Košulja sanja

Plavičaste oblake novca.

Idem po njih.

Da mi budu uz krevet

I čuvaju trstiku.

  
    NA BIJELOJ POSTELJI

     

    Zauzvrat mlijeku u kojem sam se utopio

Zalijevam tvoju mlakost

Sine zaklani zahrđalom britvom.

Bolest je moj kadilak

I uzbibana pjesma crna

Od krvi pamti vožnje u naslonjaču

Mučaljivosti. Zauzvrat ženi

Koja me je otpremila u odijelu

Boje uvelog lišća i zauzvrat

Bratu što me je ušmrkao

S alkoholnim parama

Ubijam te sine usnama iz

Zemunice hladne kose.

Na bijeloj postelji pet do tri

Zračnost me uzima

U bezbroj ruku.

Grana šumskog Boga

Pogađa tvoja usukana stegna

I ti sliniš premda nisi siguran

Imaš li neko ime.

Nijem si, jadan, mršav

I nedorastao.

  
    UTEZI BIJELOG JEDNOROGA

     

    Znao sam devetsto tisuća

Dobrih načina da ga ubijem.

Iznad oblaka završavala je Božja

Misa, smrkavalo se i bijeli

Utezi pritiskali su prsa.

Imao sam jasan pogled.

Kroz durbin se vidio njegov

Rog blještav kao kap morfija

Što zaposjeda venu.

Ali bio sam smeten mirnoćom

Mišića i slobodom kamenjara

Po kojem se propinjao.

Tada je, u tom trenutku mladosti

Meso začelo borbu

S trostrukim neprijateljem materije.

U analizama sociologa smrti

Roditelji bijelog jednoroga

Pasli su istu kost

S koje je pobuna tijela

Krenula u svoj nezaustavljivi marš.

Meni se činilo

Kako nebo pada prema ravnici

Odnoseći sa sobom

Nijeme trube apokalipse.

Patetično i mlako

Turobno i traljavo. Ipak

Bio sam prilično zadovoljan.

  
    KARTOGRAFIJA

     

    Ležao sam na izduženoj brončanoj stijeni.

Azurne obale moga samrtničkog podruma

Pohodile su minijaturne Bogorodice velikih

Mliječnih grudiju, a ja sam nemajući novca

Za male slatke boguugodne perverzije

Istovarivao ugljen siromasima i bogatašima

Danonoćno misleći na ždrijelo koje

Će me progutati ispred raširene topografske

Slike moga mozga. Ugrizi Velike Majke

Imali su miris pljesnive prašine

Što je padala sa stropa po nama

Suspregnutim učenicima tijela i smrti.

Odista, te su godine bile kartografski

Priručnik za putnike koji nisu znali

Kuda bi krenuli jer užas je vrebao

Po svim sluzavim rupama svemira.

Pokoji mrljav trenutak samoće

Prekidao bi trenerov uzvik

Ili huk tribina što izmiče ušima

Sve dok sudac ne zazviždi za kraj.

Ležao sam na postelji

Pod miškom mi je rastao

Bor čije su iglice pokrivale

Uzastopne Marijine napade.

  
    ISPOVIJED

     

    Posjekao sam plodove. Usadio muku.

Zaželio glazbu soka da mi poteče preko usana.

Apsolutnog sam praznomara razorio

I u trenutku je zablistala rosa i sunce je

Porumenjelo od stida i zemlja se smilovala

Dajući mi da se napijem njene prašnjave

Guste crnine. Tada sam nestao kao janje ispod

Ruke a svijet se raspričao. Na asfaltu bolničke piste

Meč je završio prije službenog kraja.

To na što si mislio bilo je užasno

Neosobno tijelo neke slabunjave žene.

Vidio sam tu sliku kada je svila

Spuzla s ruba postelje i bez

Šušnja odletjela u aut.

Sine svih mojih utakmica tebe ću u duboku vodu.

  
    RAZGLEDNICA

     

    Stigli smo, vozeći uz obalu, do odmarališta.

U sobi na krevetu prostrta je deka s motivom lova.

Ubijeni jelen leži do ubijenog zeca.

Veliki seter gleda nekamo u stranu.

Puška je naslonjena na ogradu stubišta

Koje vodi u lovačku kuću.

Lovca nema, ali se osjeća njegova prisutnost.

Sutra putujemo dalje. Svrdlo ne spava.

Tvoj Šumarbezšumar.

  
    RASPADANJE

     

    Izašao sam na ulicu. Sasvim nenadano ispred mene

Tijelo se raspalo u milijun milijardi sićušnih

Ljigavih loptica straha. Zapravo moje se mršavo tijelo

Nije uspjelo oporaviti od čistoće nadolazeće vode

Što je u tišini nanosila debele naslage Božje volje

I sličnih tričarija za koje sam se sasvim nemotivirano

Stao zanimati. Ispovijedao sam najsvetiju vjeru

Histerije, agonije i bijesa, živio sam napola izvan sebe

Napola izvan svijeta i mislio sam kako će teška

Zemlja riješiti svaku nedoumicu. Otkrilio sam vrata

Svoje sobe i pozvao ženu da mi donese hladan

Čaj od lipe. Bilo je užasno teško rastati se.

Rastvoriti se po sredini.

  
    SJENOVITA PROSJEKA

     

    Živim od dozivanja medovine.

Djetinjstvo je usrana guzica. Iz krave

Mlijeko teče kao da je smrt blizu

Kao da otac ima nešto u ruci čega

Se ne mogu sjetiti premda sve moje

Misli putuju u tom pravcu.

Lopovska neman bičuje mozak

Na štaglju netko šuška sijenom

To majka kolje moga brata

Jer je velikog slona nabio u rogove

Srndaća, jer se nije pričestio

Krvlju kokoške i piljevinom.

Ali što proljeće u sjenovitoj prosjeki

Može imati od jezika koji

Odustaje od svoje tjelesine

Crvljive mlake i nemoćne

Tko može nekome ureći

Pola ljetine i ne platiti cijenu

Skraćene bokerice

Tko me tješi dok

U sjeni cvijeta napunjen

Zapjenjenim riječima

Iščekujem viziju Boga

Debele svinje koja me plaši.

To ne hodam ja kroz prosjeke

Šume i ne pada po meni hladna sjena.

  
    VRIJEME VEPROVA

     

    Svitanje se pružilo preko livade

Gdje su divljale lovorike i teške grude mesa.

Na nišanu sam uzgajao sovu

Za pazuhom i pod kapcima moj je Bog

Bio uhvaćen u zamku.

Ipak, rastao sam kao ambrozija

Na rubovima njive moje su cvjetove

Gazili nogama i spaljivali

Nisam se osvrtao, nisam bježao

Nisam govorio, usukao sam se u sebe

Prigrlivši sisu svoje oportunističke majke

I živio mimo svijeta kao

Lopta u bunaru.

Kuća se srušila na tjeme moje obitelji

Sin je zaspao

Žena se zaredila

Napisao sam esej o tom strašnom

Vremenu veprova

Ali ga nisam objavio.

Veliki tetrijeb – tetrio tetrix

Kljuca na vrata povijsti kao hladnokrvni

Forenzičar zauzdanosti.

Njemu se jedinom nema što reći.

  
    NJEŽNOST

     

    Na grudi kao maloga bespomoćnog psa

Privio sam prve ubode što su zacementirali

Mozak i revnom nježnošću straha navalili

Gristi me, gristi me, gristi me dok ne poludim.

Svijao sam se pod naletima nebeske gluhonijemosti

Ekran televizora bljeskao je poput naranče

U mraku sobe vidjela se još samo prošlost

Zgurena čahura metka što se smješkao.

Zavidno neosjetljiv na ceremonijske trube

Prdio sam kao kod kuće potiho, sočno, ranjivo.

Bijele sestre milosrdnice, bijele velike oči Isusa

Bijeli minohod raspamećenosti i bijeli bjelcati

Zabijeljeni oblaci bjeloočnica pamtili su:

Lako je bilo sresti nekoga i popričati.

Lako je bilo progutati važne riječi.

Svemu sam se mogao smilovati.

  
    PIKNIK UZ JEZERO

     

    Istrčao sam na klizavu ljetnu terasu

Trave su milile po tabanima imao sam

Sina koji je slinio u naručju neke žene

Vrijeme je bilo prekrasno, mučili smo

Anarhiste najperfidnijim mukama

Što su od tijela otkidale godišnja doba

Ustvari volio sam samo nogomet i poneki

Zgoditak bi mi prirastao srcu, međutim

Svima je kukuruz loše padao na želudac

Pa smo odustali od pečenja, zaklali smo svinju

I nabili je na ražanj. Pili smo pivo iz potoka

Kartali bele i rauba. Najvažnije životne odluke

Zavlačio sam po zakucima smočnice

Nisam se sramio, dapače, bio sam ponosan

Sljepilo me intelektualno okrepljivalo

I davalo mi nužni poticaj za usahlost.

Dakle, padao je mrak i jedno se

Mjesto zaštopalo. Uzeli smo žicu

I pokušali smo gurajući. Onda je netko

Predložio da se krene. Pokrenuli smo motore

Automobila, jurili smo kroz šumske crne rupe

Izbijali na nepoznate ceste koje sam davno

Projektirao, pred nama se ukazao grad kao

Sveti prst, kao sveta rana. Ušli smo u tu krv

Zaboravljajući sve što smo pojeli i popili

I izrekli i pomislili šuteči. Slutio nisam

Sine da ćeš me ti zazidati.

  
    TROSJED

     

    Dajem se tvojoj mekoj utrobi

Uzbibani trosjedu od jute.

Tebe slavim namjesto ušutkana Boga.

Ti si moj oltar i moj grob.

Moj televizijski izviđač

Umoran od provincijske dosade

Također tebe slavi.

Trosjedu moj

Mili metafizičaru

Smekšane kore mozga

Tobom sam se napajao kao

Najslađim sokovima sladostrašća

S tobom sam spavao najvatrenije

I najčešće sam s tobom ostajao trudan.

Trosjedu meki – anđelu pernatih krila

Nosio si me prema sigurnoj

Pobjedi razjedena srca.

Neka ti sada moji potomci sude.

  
    MOJ ZELENI JEZIK

     

    Najveća životinja bila je u meni.

Imala je svoj jezik i kada se moj

Raspadao ona bi ga krvožedno sisala

Dok ne pocrni. Moj nevini zeleni jezik

Nikada nije progovorio na usta duše

Jer se bojao smrti kao kakav prištavi

Nogometni vratar jedanaesterca.

Cijeli je život proveo u buretu mesa

Ne znajući za ljubav, logiku, udisanje

Očaj. Slušao sam kako šumovi njegova

Srca nerazumljivo pjevaju, slušao sam

Kako sivi glas žene zamire

Ispod tutnja Božjih sklekova

Bio sam opčinjen

Pao sam u krilo čednosti.

Jezik svoj zeleni, šumski, jelenji

Svinjski, travnati, borovi, utabani

Odgonetnut nisam mogao.

Njegova su slova imala neprozirne

Celofane oko sebe koji su bezobrazno šuškali.

  
    POSLJEDNJE OBRAĆANJE

     

    Bože, zašto si mi spalio šumu

U kojoj sam posadio svoga sina jedinca

Kao hrast da raste, kao bor, kao smreka

Kao bukva, kao grab?

Njegove su oči još uvijek zlatna jezera

Bistro i plavo nebo u njima se nevino meškolji.

Bože, zašto si mi spalio šumu

U kojoj sam posadio svoga jedinca

Kao što sam po njivama Europe

Sadio tvrdo duhansko sjeme?

Bio sam mlad, vitak i brz.

Ponosio sam se drekom uspaljena motora

Mahao sam bijelom maramicom

Da me se vidi izdaleka kako dolazim.

Bože, tvoje su mrljave objave

Pale u suhu travu moga krvotoka

I zapalile veliki požar u šumi moga sina.

Moja će osveta biti šutnja.

Sve svoje misli predat ću pepelu

Zemlji i sinu. Neka se njegov gnjev,

Njegova orgazmična neplodnost sruči na tebe.

Bože, bojiš li se mraka koji će te progutati?

Sin moj u šumi hrastova zakopat će tvoju

Ogromnu gnjilu tjelesinu i zauvijek odrasti.

  
    CARSKI REZ

     

    Izveli su me iz rodilišta.

Bilo je mračno tiho predvečerje.

Mlaki je vjetar stizao vlasi kose mrsiti u čvorove.

Svi moji su čekali pred vratima.

Vrsta kao greda gola ravna nepomična.

Carski rez nije mjesecima zacjeljivao.

Oni postadoše nervozni.

Uzeli su čitati novine.

Tako je prošla jedna lijepa mučna godina.

I dogodilo se jedno lijepo krvavo ubojstvo.

Neki je čovjek zaklao svoga Isusa.

Ništa se međutim nije promijenilo.

Čekam da mi carski rez pojedu ptice.

Pa da otputujem u duboku zemlju.

  
    RASTANAK

     

    Šumo, kako ću bez tebe?

Divna strava više me ne može prevariti.

Šumo, korijenu u koga sam zube zario da se izliječim

Kojim sam jezik vidao da ne progovori nikada.

Šumo, lako je ovaj svijet obezglaviti

Ali obezglavljenost – kome ona pripada?

Šumo, tebe sam posadio da bih te izgubio

U jednom brzom popodnevnom snu.

Šumo, pitam se, imam li pravo na rastanak

Dok vani štekću kosilice i pile?

Spor je i monoton ritam životinje

Koja me prima u topli zagrljaj.

Šumo, gdje je moj mir?

  
    UČENJE

     

    Najprije sam sina naučio piliti granje. One visoke

Nije mogao dokučiti pa sam ga dizao na rukama.

Onda je došla zima. Nije znao čitati. Sjeli smo za

Stol prepun mrtvačkih svijeća i luka i učili smo slova.

Kada je bilo gotovo sin je počeo gutati debele romane

A one tanje nije htio ni pogledati. Tek kasnije došle

Su na red djevojke. Tada mi više nije bilo stalo.

On se doduše trudio. Jeo je žirovinu, žbuku i žuljeve

S mojih nogu, ali nije pomoglo. Ostao je mali stakleni

Čvarak s ruba vitrine. Čitav život nismo progovorili ni riječi.

Nikada mu nisam stavio ruku na rame i rekao idemo

Ubiti medvjeda ili vepra. Sin moj je zavrijedio prezir

I ja sam mu ga zakucao u čelo. Jednog je ljetnog

Popodneva kada su moje duhanske magle osvojile

Našu dnevnu sobu, kada je netko zapucao odlučujući

Jedanaesterac, kada je žena proplakala zbog životinje

Što se otrgnula s lanca, moj sin odlučio čitati samo

tanke knjige. A poslije, poslije se nije ništa događalo.

Dani su se redali jedan za drugim.

Sin je svoje kestenjaste oči ostavljao

Na šiljcima polumračnih soba kuće. Crninu nije

Skidao ni kada je teško padala na ramena. Učenje je

Odavno bilo završeno. Disao sam teško i polako.

Razvijao sam smisao za uzgoj sobnog bilja.

  
    DJEVOJKA OD ZEMLJE

     

    Stao sam na rub mjedene ograde kinderbeta.

Još straha, još omame, tepala m i je zemljana djevojka.

Kada govori kao da me oplahuje sam Božji dah.

Ona je, pomislih, anđeo moga duhanskog delirija.

A sjećam se kako sam je nekoć, prije ove lijepe

Polagane smrti, zašivao u džepove i pospremao

U celofanske fascikle. Godine su prolazile u toj muci.

Navikao sam na njezine zemljane ruke, oči i tijelo.

Sadio sam meko bilje po njoj. Nije uspijevalo, nije se primalo.

S godinama je došla naša zajednička životinja.

Nju smo nježno tetošili. Kako je rasla mi smo se zbližavali.

Sada, u ovoj sobi od najcrnjeg užasa, ona i ja smo

Kao dvije ogromne kornjače spori, uporni, tihi, zatvoreni

Svatko u svoju rajsku žalost.

I prvi put osim nas tu nema nikoga.

  
    BUNCANJE

     

    Blistavi trenuci smrti

Blistave magistrale frfljajućih riječi

Blistavi orasi koje sam lomio zubima

Blistavo donje rublje na štriku pored štaglja.

    Blistavo buncanje donosilo je najsvježije cvijeće

U kome sam sve češće provodio dosadne dane.

Vidio sam kako velike šarene nogometne lopte lete

Prema nebeskim vratarima, uzgojio sam šumu što se porađa

Pušio sam divovske cigarete, ulovio sam divljeg zeca u tijelu

Svoje žene, sanjao sam sinovljeve svatove, uzgajao sam

patuljaste

Hrastove i nikome nisam rekao ime životinje. Ona je bila

Sveto mjesto mojih morfičnih balada. Njome sam tetošio

Mit o iskupljenju.

Dr. Freuda proučavao sam u studentskim danima.

Jednom kad mi je ponestalo novca ostao sam u sobi čitati.

Čitao sam kao sumanut. Vukodlak mi je pojeo ovce.

Pao sam u dubok san. Sada se budim.

    Budim se iz sna. Oko mene Isusi tabletomani

Ližu stopala zlatoustom konziliju. Malo sam mamuran

Ali razaznajem lice žene što je upravo na odlasku.

Sin ima crna krila i golmanske rukavice na rukama.

Njegove će obrane biti bravurozne. U pet do tri

Spustit će se na moju postelju meki jastuk mraka.

Liječnik će na njega polegnuti svoju tešku glavu i reći

Vukodlak je izgubio bitku. Pomolimo se.

Bog ne čuje. Bog spava.

    Na nabačaje sam uvijek izlazio pravovremeno.

Pratim let lopte, krenem i hop, tu sam.

Šume sam sadio u sezoni sadnje.

Nikada nisam lovio za vrijeme lovostaja.

Čitao sam vrlo malo.

  
    ŠUMA, LOPTA, PUŠKA

    
      logoreja
    

  
    ŠUMA

     

    
      * * *
    

    Šuma mi je jednom davno rekla: „Šuma ne govori, ali njena zelenoća da. Čuješ li to zujanje? Čuješ li sjećanje Bogova?“ Ne, rekao sam. Iako sam čuo. Ako samo jednom šumi priznaš slabost, ona te može zauvijek zaogrnuti u sebe. Tako sam i ja nakon dugih godina postao zelen, pa žut, pa zemlja. U šumu se nikada ne pretvoriš. Ona je nebeska.

     

    
      * * *
    

    Na svome tijelu osjećam žuljanje nekog hrasta, doticanje meke gljive i rast mrkog medvjeda. Ipak, oni nisu šuma. Šuma je moj strah i moja obitelj. Sekretarica je također šuma, ali samo kad mi donosi kavu.

     

    
      * * *
    

    Šuma je obično tamna i smrtna. Tama se vidi, a smrt šušti pod nogama i opominje. Tako se zaradi višak šume, koja u brizi postane meso i tijelo. Mene je oplahnula jednom dok sam pušio cigaretu.

     

    
      * * *
    

    Inženjer šumarstva zna da sječa šume nije grijeh. U prostranoj sobi ponad grada, između velebnih staklenih zidova, onkraj mirisa sekretarice i uposlenika, u fotelji od kože, s probavnim smetnjama, ekološkom olovkom, ekologiziranim strastima, na isteku radnog vremena, sječa šume izgleda banalno kao osušeni balac u zelenom rokovniku od kože. Tko je toga svjestan ide studirati medicinu, strojarstvo ili književnost, jer su ta zvanja nerizična. Sječa šume je najopasniji posao na svijetu.

     

    
      * * *
    

    U rano jutro kada prve sove zaćore, kada žena stavi vodu za kavu, kada se otvore nove ozonske rupe na nebu obitelji i ozrače nas tajanstvom netrpeljivosti i nervoze, kada sjedam u automobil i odlazim put uzdrhtalih stabala, a sin ostaje topao i mekan u svom zasranom djetinjstvu, obuzima me tjeskoba kojoj izlaz pronalazim u razaranju sirove drvne građe i u bjesomučnom silovanju šume, Tjelesne strasti oduzimaju mi svijest i bacaju me na neposječene krošnje. Istovremeno, one luče medovinu i žderu moje kosti. Istovremeno, bezosjećajno, beskrupulozno, blago, trezveno, misaono, uljuljano, dosadno, nezainteresirano plutam prema šumi.

     

    
      * * *
    

    Sin je iznevjerio šumu. Ona mu vraća izrastanjem prema nebu.

  
    LOPTA

     

    
      * * *
    

    Lopta je bure i pila smisla, kao bijela kava, cigareta ili utakmica nogometne reprezentacije na TV-u. U trenutku koji odlučuje o životu i smrti lopta uvijek ima prednost.

    Ona zabija gol i milijune srca. Samoća i nespokoj igrača se zaboravljaju.

     

    
      * * *
    

    Lopta leti zrakom i ne vidi igrače što su prikovani za zemlju. Golman je kraj loptina svemira, lopta je golmanova bolest. Uzalud je očekivati prepletanje. Lopta uvijek pogađa, golman uvijek obrani.

     

    
      * * *
    

    Strast golmana u meni dugo nije jenjavala. Uvijek sam bio spreman skočiti za loptom što leti put kuta i mreže. Nedavno sam primio svoj pacerski gol. Bo je opalio punm snagom. Lopta je pogodila prečku, pa se obrušila k mreži. Kakva glupa nezgoda, pomislio sam. Kraj se neumitno bližio, a do izjednačenja nije dilazilo. Gubitak je neizbježan.

     

    
      * * *
    

    Između vratnica stojim sam i ozbiljan kao između sina i žene. Lopta leti zrakom, guta čisti kisik. Golman je isposnik, svetac i mučenik. Moje seljačko porijeklo, ideološka stega, socijalni status, smežurana Božja ruka što me gladi po kosi, moja obitelj na dlanu travnjaka ušutkana. Lopta probija mreže, stadionske ograde i sfere. Divlje leti put svemira. Nema tog golmana koji bi je zaustavio. To je njegovo beznađe.

  
    PUŠKA

     

    
      * * *
    

    U domu mom, ispod jogija svete bračne postelje, ispod dasaka obitelji i harmonije sokova leži nabijena bokerica. Njome sam gađao prve oblake za svog jedinca. Košulje raskopčane i meka srca žena nije skrivala radost straha i tjeskobe. U lovu, divljač se nosila preko ramena. U postelji isto. Nismo se micali. Tijela su nam postala mjehurasta.

     

    
      * * *
    

    Puška ima snagu jelena. Samo je šuma jača. Puška se stidi svoje slabosti.

  
    U SJENI TELEVIZIJSKOG TABLETIĆA

    
      drugi pogled
    

  
    RAVNODUŠNOST

     

    Imao sam oca koji se ukopao na crti. Zastava je probila mrežu. Nebo se blagonaklono zacrnilo. Prljavština je poletjela put Boga. Netko je uzdahnuo duboko, duboko. Smrt mi se učinila čistijom i bistrijom od stopostotne ravnodušnosti. Nakon toga raspored i rutina tiha, šutljiva, velevažna. Vrijeme je pojelo naše duše. Majka i ja telefonirali smo u vjetar. Marševi su prolazili mimo nas. Nismo doticali ruže uz novu cestu što je pastoralno vijugala prema pobjedi. Nismo imali dovoljno duge prste i nokte i oči.

  
    OČEVA KUĆA

     

    Otac izlazi iz automobila, u tišini ljetne žege, upalih obraza. Uljudno, tiho, učtivo. Svetac je bolesno podrhtavao. Bio je zagledan u obzor koji se zacrnjivao. Kuća u kojoj smo prespavali nije imala krov. Zvijezde su disale nespokoj i mlačnost velegrada. Sutradan i u dalekoj budućnosti po kredencima čekaonica i u granulama pješčanih razgovora poništili smo se. Bio je to trenutak koji nije imao sjekiru da se raskoli popola. Onaj koji odlazi nema vremena za prištave jadikovke, rekao je. Riječima koje su me preskočile spjevao sam mu kuću.

  
    PJESMA O GOLMANU

     

    Pjevao sam potiho kraj jastuka. Pjevao sam o tvome golmanskom spasu i o tišini što nas je ponijela do razjedenih srca. Ti si spavao kao puh. Tamjan riječi nije te doticao. Snovi su određivali smjer i puštali te u tijesto spoznaje. Letio si ponad štaglja u kome si silovao brata, letio si prema suncu da se zagledaš u drugost svemira. Pjevao sam o tvojim obranama, ti si se razmahao krilima. Lopta je izgubila oči.

  
    SRETNA OBITELJ

     

    Dobio sam brata, veliku životinju što mazi uplakana oca. Gledao sam kako raste, kako se umiljava i kako me plaši. Brzo sam odrastao. Kupio sam kuću, našao ženu, izrodio strah. Sretna obitelj putovala je prema razvedenim obalama, gdje se meškolje travnate košute i ledeni zečevi. On je bestidno sanjao. Oduzimao je od stvarnosti livade i šume. Napokon smo doživjeli dan u kojem se u šutnji dobro razumijemo. Sivi oblaci, cmizdrenje i nevjerica nemaju udjela u takvoj radosti.

  
    FOTOGRAFIJA I.

     

    Motor na kome si uzgojio svoju mitološku mladost gledam očima koje su nekada gledale tebe kako se namještaš za okidanje. Ti i brzina jedno ste. Znam, duboke brazde i daleke krajeve prepišavao si s lakoćom. Znam, tvoje se gnijezdo rasulo u vjetar. Životinju tada nisi njegovao kao pred utrnuće. Bio si plodan i smion.

  
    FOTOGRAFIJA II.

     

    Sjediš na našem trosjedu i gledaš u objektiv kolektivne smrti. Miran si. Tvoj se duhanski komitet još uvijek dobro drži u partijskim forumima. U očima ti je sjena televizijskog tabletića. Golmane, pazi lijevi kut! Život je u pitanju. Misliš li? Jesi li mislio tada? Na beskraj? Dim cigarete ispuštaš prema nebu, a ono hvata magličaste izdisaje. Pulover je smeđ i vječan. Košulja je bijela i nezasitna. Rubovi srca su pohabani, žuti i ne govore o tebi.

  
    FOTOGRAFIJA III.

     

    Između svih tih nepoznatih ljudi tebe jedinog mogu povući za rukav. Eto, to smo odnjegovali s godinama. I tugu. Nepremostivu bolest. Vidiš, riječi su krvave naranče u tvojim ustima. Unazad šest godina svijet se nije pomakao s mjesta. Usavršio sam govor jelena i srna. Moj je život nekako pust. Nema te, iako nikad nisi bio tu. Novi golman je mlitav. Netko iz tog brda po kojem hodaš umanjen tristo puta. Netko kao ti.

  
    FOTOGRAFIJA IV.

     

    Baš kada si legao na travu i zagrlio ženu samookidajući mehanizam progovorio je na usta neumoljivosti. Zauvijek uhvaćeni u zamku nepomične prirode bili ste lak plijen budućnosti. Ona vas je progutala, svarila, ispljunula. Ti i žena, na travi ispred mladog grabića izgledate potpuno sretni. Godine ne pamte ispuste uronjene u vode braka-pacifika-užasa. Seks, ljubav, nježnost, novac, zajednićki interesi, prijatelji, tuga. Jedva si izdržao do smrti. Onda si zaslinio.

  
    U ŠUMAROVU UREDU

     

    Zelene oči stola i milost velike zgrade što te proždirala ponio si sa sobom. Na njihovom je mjestu ostala staklena praznina, debeloguza sekretarica, voštani ideolog i moje srneće sjećanje. Ima li monumentalnijeg spomenika tvojoj struci? Pravda je zadovoljena.

  
    ŠUMAR KOD KUĆE

     

    Ostavio sam miris šume za sobom, miris duhana i zabrinutosti. Kuća ti je bila tijesna, pa si se preseljavao na proplanke i u prosjeke. Izvlačio si trupce iz blata, vozio si velike američke traktore, dizalice si usmjeravao prema krošnjama, nebu i Bogu. On je cvilio. Ti si ga odgurnuo nogom. U kući je zavladala tišina.

  
    ZELENI ROKOVNICI

     

    Milost ideologije natezala je čekinjaste uši. Zeleni rokovnici prestali su donositi radost u našu kuću. Postali smo otuđeni jarci s ruba šume, gdje se kozmologija srami svoga imena. Otac je krahirao. Između potkoženih stranica život se razmazao u masno i plavo tintno more. Stabla više nisu nicala. Nisu ih sjekli mišićavi radnici s rijeke. Riječi su bježale pred naletima upokojene samovolje. Posao, kuća, posao, samoća, bolest, more, doznaka, sin, smrt, žena, automobil, puška, trag, posao, lov, srna, drva, užas, rat, posao, sastanci, zastava, meso, limfa. Znakovi se urušavaju u toplinu tijela i nemaju svoj mir. Zeleni rokovnici čuvaju zametene tragove. Na njima je prašina zlatna i dobroćudna.

  
    ISPOD PERINA

     

    Vidio sam zemlju kako stenje pod buncanjem tvojih drugova. Oni su sada nemoćni starci i nitko više ne čuje njihovo tiho lupkanje štapom. Tebe se ne sjećaju. Strunuo si u lišće i nemaš pravo na spomen. Jalovost koju ti poklanjam od zlata je. Njene riječi smrt su nacije što je požderala svoju svinjsku njušku. Samo djeca plaču za tobom. Drugovi ispod perina ne dotiču usahle žene. Hvata me strah od noći koja pada na oltare. Glas koji se diže iz tog muklog blagoslova nije glas podruma. Drugovi tvoji šute. Odlaze. U spas. Kao ti.

  
    IDEOLOGIJA JELENA

     

    Jelen te pokopao. Neka nova povijest izoštrila je rogove i nazvala se kapitalcem. Posijala je korov na cvjetnu livadu. Posijala je cigle i kreč. Bio si veliki vođa. Ideolog. Nosio si bedž na prsima, prašio si turove. Strujom si se napajao dok si svjetlio milijunima neposvećenih. Ostao si sam. Poneka svijeća, trač, gerber, pišljivi srk sjećanja. I vječno, veliko, vuneno, zauzdano ništa. Trpiš li ili si sretan? Na barikadama, tvoji suborci, zgrbljeni starci, vodene glave, ne nose barjak. Njihova se prašnjava smionost sasušila u herbariju bezizglednosti. Otišao si na vrijeme. S jelenom na ramenu kao pravi lovac. Bokericu o klin. Krila na ugodu Bogu. Ponosim se tobom.

  
    JELEN NIJE POKLEKAO

     

    Na padinama niske gore, gdje su lovci razdirali svoja frustrirana brakolomna pleća, gdje su njihove žene, kćeri i majke rađale vanbračnu djecu, gdje se grad slijevao na ekološku pijanku, gdje novo vrijeme gradi utvrde i zabrane, gdje se uniforme bjelasaju kao seljački sirevi, gdje nitko nema svoj mir zbog ceste koja vijuga prema dolini, tamo je živio jelen koji ni pred smrt nije poklekao. Njegova je misao ostala slobodna premda mu je strah smekšao dušu. Imao je velika i teška kopita. Njima je razgrtao dok je mogao.

  
    NEMA ME U SVEMIRU

     

    Nema me u bjelini i nevinosti tvoje zadnje riječi. Nema me u svemiru. Tamo je uskrsnuo vječni, trivijalni portret djetinjeg mlijeka. Ili portret bradavice nacije što te nahranila smrću. Veseli oče, zatrovana livado, spomeni me se. Uzmi moje rebro i od njega isteši televizor za nebeske soap-opere. Za utakmice koje smo zajednički preplakali i za filmove koje si prespavao. Nema me u šumi. Tebe nema u šumi.

